**ELŐTERJESZTÉS**

Tiszavasvári Város Önkormányzata Képviselő-testületének

**2019. június 26-án** tartandó ülésére

Az előterjesztés tárgya: **Kompár László hulladékgyűjtő konténerekkel kapcsolatos igényéről**

Melléklet: 1db, a vállalkozó kérelme (előterjesztéshez)

A előterjesztés előadója: Szőke Zoltán polgármester

Az előterjesztés témafelelőse: Krasznainé dr. Csikós Magdolna igazgatási és szociálpolitikai osztályvezető

Ügyiratszám: TPH/654-9/2019.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. sz. melléklet 1.22. pontja |
| Szociális és Humán Bizottság | SZMSZ 5. melléklet 1.9. pontja |
|  |  |

Az ülésre meghívni javasolt szervek, személyek:

|  |  |  |
| --- | --- | --- |
| Kompár László | egyéni vállalkozó | tiszakontener@gmail.com |
|  |  |  |

Tiszavasvári, 2019. június 20.

**Krasznainé dr. Csikós Magdolna**

témafelelős

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

**Témafelelős:** Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez –**

**Kompár László hulladékgyűjtő konténerekkel kapcsolatos igényéről**

**Tisztelt Képviselő-testület!**

Tiszavasvári Város Önkormányzata a köztisztasági feladatok ellátása céljából közbeszerzési eljárást folytatott le a 2017. évben, melynek eredményeként ***2017. december 1.-2022. november. 30. közötti időszakra,*** azaz 5 évre ***szerződés megkötésére került sor az Önkormányzat és Kompár László egyéni vállalkozó között hulladékszállítás, -ártalmatlanítás, és –kezelés feladatellátásra.***

A város közterületein, ***8 helyen van kihelyezve*** a szerződés alapján ***1-1 db konténer***, melyek ürítési gyakorisága jellemzően kéthetente, kivéve, ha soron kívüli szállítási igény merül fel a megrendelő részéről.

***A konténerek kihelyezési helyszínei:*** Erdő u., Keskeny u., Kun B. u., Bereznai u., Víz u., Józsefháza, Széles u., Jázmin u.

***A gyűjtőedények bérleti díja: 3.000 Ft + ÁFA/hónap.***

A vállalkozó 2017. év végén jelezte először az önkormányzat felé, hogy a kihelyezett konténerek közül szándékos rongálás (konténerbe helyezett hulladék felgyújtása) következtében 2 db olyan mértében megrongálódott, hogy a feladat ellátására használhatatlanná vált, így a szerződés alapján kártérítési igénnyel él az Önkormányzat felé.

A 2018. évben további tűzesetek történtek a kihelyezett konténereknél, melyeket tűzoltósági dokumentumok is alátámasztanak, így a vállalkozó kárigénye 2018. júniusra 6 db konténer árának a megtérítésére nőtt. A megkötött szerződés alapján a hulladékszállító kér árajánlatot a használhatatlanná vált gyűjtőedény pótlására vonatkozóan az ismert paramétereknek megfelelően. A konténerek térfogata 5000 liter (5 m3).

Az árajánlatokat Kompár László 2018. évben megkérte erre vonatkozóan 3 db cégtől. A legolcsóbb ajánlat alapján (Orosz Mihály ev.) 1 db új konténer beszerzési ára 340.000 Ft + ÁFA. Így ***a vállalkozó 6 db konténerre vonatkozó kárigénye 2.040.000 Ft + ÁFA volt.***

A használhatatlanná vált konténerek és a területre kihelyezett gyűjtőedények állapotát a vállalkozó és az önkormányzat munkatársai közösen megtekintették, azokról fényképfelvételek, és jegyzőkönyv készült 2019. március 5-én.

Szerződés ide vonatkozó 8., 9., 9.1, pontjai az alábbiak:

*„8. Megrendelő köteles gondoskodni a Hulladékszállító által Megrendelő részére használatba adott gyűjtőedény megőrzéséről, épségéről, rendeltetésszerű használatáról. Megrendelő vállalja, hogy a használatába adott gyűjtőedény nem rendeltetésszerű használatából eredő károsodás eredményeként bekövetkező anyagi kárt Hulladékszállító részére megtéríti, az alábbiak szerint:*

*9. Megrendelő köteles jelen szerződés bármilyen okból történő megszűnése esetén 8 napon belül Hulladékszállító által Megrendelő részére – a tevékenység megkezdésekor külön átadás-átvételi jegyzőkönyv alapján – használatba adott gyűjtőedényeket rendeltetésszerű használatra alkalmas állapotban átadni.*

*9.1. Hulladékszállító a 8. pontban meghatározott kár bekövetkezésekor köteles a kár következtében használhatatlanná vált hulladékgyűjtő edény pótlására vonatkozóan 3 árajánlatot bekérni, figyelembe véve azt a tényt, hogy a kár meghatározásánál kizárólag ugyanolyan paraméterekkel rendelkező gyűjtőedény vehető figyelembe, amelyet jelen szerződés keretében végzett tevékenység megkezdésekor Felek között létrejött átadás-átvételi jegyzőkönyv melléklete tartalmazza. Felek előzetes egyeztetése alapján Hulladékszállító az összességében legkedvezőbb árajánlatban foglalt összeg számlázására jogosult Megrendelő felé.”*

***A szerződés szerint a kihelyezett gyűjtőedények bérleti díja 3.000 Ft+ÁFA/db/hónap.***

A vállalkozó elmondása alapján ezt a díjat kedvezményesen biztosítja a többi partneréhez képest, valamint más környező szolgáltatókhoz viszonyítva számunkra.

***Felmerült annak a lehetősége és megvizsgálása a tűzesetek kapcsán, hogy az önkormányzat saját tulajdonú konténereket szerezzen be a feladat ellátására.*** Itt szükség lenne 10-16 db konténer beszerzésére, hiszen a vállalkozó elmondása alapján a konténerek kihelyezése, cseréje rotációban történik, valamint biztosítani kell tartalék konténert is a kihelyezettek megrongálódása, esetleg ideiglenesen használhatatlanná válása cseréjének esetére is.

***Az önkormányzati saját konténerek beszerzésének azonban több akadálya is felmerül:***

* A 2017. évi közbeszerzési eljárás egyik értékelési szempontja volt a konténerek bérleti díja. Így valószínű, hogy új közbeszerzési eljárás kiírására lenne szükség, és a jelenlegi szerződés felmondására, ha az önkormányzat nem bérelné a továbbiakban a konténereket a vállalkozótól.
* A konténerek meghibásodása (pl. tetejének eltulajdonítása több esetben előfordult, ami a szállítást nehezíti), megrongálódása esetén a vállalkozó jelenleg saját munkaerővel, saját műhelyében javítja azokat, saját eszközeivel. Az önkormányzat saját konténerei használata esetén ez a javítási, karbantartási feladat az önkormányzatra hárulna, melyhez megfelelő, szakképzett munkaerővel, szerszámokkal nem rendelkezünk, valamint ezek felelős biztosítása közmunkás munkaerővel nem megoldható.

**A vállalkozóval 2019. évben több egyeztető megbeszélést folytattam, melyek eredményeképpen az alábbi egyezség született:**

A tárgyalásokon mindkét fél részéről együttműködésre törekvés mutatkozott. ***A konténerek 2017. évben (szerződéskötési időponttól) kihelyezésének állapotáról, azok beazonosíthatóságáról jegyzőkönyv akkor nem született.*** Ez nagyban nehezíti a kár megállapítását. Ez a jelenlegi körülményeket figyelembe véve még megfelelő szakértő bevonásával is nehezen megállapítható lenne.

***Ezért az önkormányzat képviseletében nem tudtam elfogadni a vállalkozó kártérítési igényét, vitattam annak jogalapját és összegszerűségét egyaránt.***

**A vállalkozó az egyeztetések eredményeképpen 2019. június 3. keltezéssel egy új, módosított kérelmet nyújtott be az önkormányzathoz, melyet az előterjesztéshez mellékelek. Ebben már csupán a korábbi rendeltetésszerű használatból eredő költségei megtérítését kéri 498.643 Ft értékben.**

**Ezen összeg alátámasztására kérelmében felsorolja az az alábbiakat:**

24 m zártszelvény

12 m szögacél

28,75 m2 acéllemez

16 diópánt

22 l festék

47 óra munkaidő

A vállalkozó leírja továbbá, hogy a használhatatlanná vált konténereket a folyamatos teljesítés érdekében saját készletéből pótolta esedékességkor, a rongálások és lopások során ért károkat mindvégig maga viselte.

A jelenleg a vállalkozóval érvényben lévő hulladékszállítási szerződés 8. pontja alapján az Önkormányzat gondoskodik a hulladékgyűjtő edények rendeltetésszerű állapotban maradásáról:

*„8.* ***Megrendelő köteles gondoskodni*** *a Hulladékszállító által Megrendelő részére használatba adott* ***gyűjtőedény*** *megőrzéséről,* ***épségéről, rendeltetésszerű használatáról****.”*

***Ennek megfelelően javaslom a vállalkozó részére a kimutatott javítási költségei megfizetésének elfogadását.***

***Már a tavalyi évben is tettem hathatós lépéseket a rongálások, lopások megelőzése érdekében, a prevenció elősegítésére a lakosság körében.*** A közmunkavezetőkkel, csoportvezetőkkel, közmunkásokkal az érintett helyszíneken folyamatosan egyeztettünk, felhívásokat kezdeményeztünk a későbbi esetek megelőzése, elkerülése érdekében.

***A lakosság magatartásának megváltoztatása, szemléletének, hozzáállásának átalakítása kiemelten fontos feladatunk a hasonló esetek elkerülése érdekében a későbbiekben is.***

Kompár László már az egyeztetések során jelezve, hogy az elmúlt hónapokban jelentős javulást észleltek, mind a konténerek környezetének állapotát, mind a lakossági hozzáállást, mind a tűzesetek illetően. Tudtommal a tűzesetek az 2018. decembere óta meg is szűntek.


***A fentiek figyelembe vételével kérem a Tisztelt Képviselő-testületet az előterjesztés megtárgyalására, továbbá a határozat-tervezet elfogadására.***


Tiszavasvári, 2019. június 20.

**Szőke Zoltán**

**polgármester**

**„Kompár László hulladékgyűjtő konténerekkel kapcsolatos igényéről”** szóló előterjesztés 1. sz. melléklete



****

**HATÁROZAT-TERVEZET**

TISZAVASVÁRI VÁROS ÖNKORMÁNYZATA

KÉPVISELŐ-TESTÜLETE

**……/2019. (VI. 27.) Kt. számú**

**határozata**

**Kompár László hulladékgyűjtő konténerekkel kapcsolatos igényéről**

Tiszavasvári Város Önkormányzata Képviselő-testülete **az alábbi döntést hozza:**

1. A Kompár László vállalkozó részére fizetendő, a hulladékgyűjtő konténerekkel kapcsolatos korábbi ***rendeltetésszerű használatból erdő költségei megtérítését 498.643 Ft összegben elfogadja és megfizeti 2019. július 31. napjáig.***
2. Felkéri a polgármestert, hogy fentiekről tájékoztassa vállalkozót.

**Határidő:** 2019. július 31. **Felelős:** Szőke Zoltán

polgármester