**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2019. június 26-án tartandó**

**rendes ülésére**

Az előterjesztés tárgya: **Tiszavasvári Város Önkormányzatának felülvizsgált sportkoncepciójáról**

Melléklet: Sportkoncepció a határozattervezet mellékleteként

Az előterjesztés előadója: Szőke Zoltán polgármester

Az előterjesztés témafelelőse: Dampf-Kiss Brigitta köztisztviselő

Az előterjesztés ügyiratszáma: TPH/907-/2019.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 6.1. pontja |
| Szociális és Humán Bizottság | SZMSZ 5. melléklet 1.9 pontja |

Az ülésre meghívni javasolt szervek, személyek:

|  |  |  |
| --- | --- | --- |
| **Név** | **Titulus** | **Elérhetőség** |
|  |  |  |

Egyéb megjegyzés:

Tiszavasvári, 2019. június 18.

**Dampf-Kiss Brigitta**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500 Fax.: 42/275–000 e–mail: tvonkph@tiszavasvari.hu

Témafelelős: Dampf-Kiss Brigitta

**ELŐTERJESZTÉS**

**- a Képviselő-testülethez -**

**Tiszavasvári Város Önkormányzatának felülvizsgált sportkoncepciójáról**

**Tisztelt Képviselő-testület!**

Mint ahogyan arról a Tisztelt Képviselő-testületnek már tudomása van, Tiszavasvári Város Önkormányzatának 2007-ben elfogadott sportkoncepciójának felülvizsgálata szükségszerűvé vált.

2019. január hónapjában a Képviselő-testületi tagok, a civil szervezetek nagy része, illetve az érintett intézményvezetők értesítve lettek a felülvizsgálatról, oly módon, hogy kértük ötletüket, javaslataikat az új sportkoncepcióra vonatkozóan. Az érkezett javaslatokat figyelembe véve, március hónap végére el is készült az aktualizált koncepció, mely már tartalmazza többek között a Kabay János Általános Iskola udvarán lévő kondiparkot, a 2016-ban átadásra került Wesselényi utcai teniszpályát, a tavalyi évben elkészült streetball pályákat illetve az összes sporttal kapcsolatos fejlesztést, mely azóta városunkban bekövetkezett. Az elkészült sportkoncepció is kiküldésre került véleményezés céljából egyes civil szervezeteknek, illetve azon egyesületeknek, alapítványoknak, akiktől javaslat érkezett az felülvizsgált koncepcióra vonatkozóan.

Kérem a Tisztelt Képviselő-testületet, hogy az elkészült **sportkoncepcióról** - a határozat-tervezetnek megfelelően - **döntést hozni szíveskedjen**.

Tiszavasvári, 2019. június 18.

**Szőke Zoltán**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETÉNEK**

**...../2019. (VI.26.) Kt. sz.**

**határozata**

**Tiszavasvári Város Önkormányzatának felülvizsgált sportkoncepciójáról**

**Tiszavasvári Város Önkormányzata Képviselő-testülete**

1. Jóváhagyja a Tiszavasvári Város Önkormányzatának 2019-2025 évre vonatkozó Sportkoncepcióját.
2. Felkéri a polgármestert, hogy

* gondoskodjon a sportkoncepció honlapon való közzétételéről.

**Határidő:** azonnal **Felelős:** Szőke Zoltán polgármester

****

**TISZAVASVÁRI VÁROS SPORTKONCEPCIÓJA**

**2019-2025**

****

**Tiszavasvári Város Önkormányzata**

Tartalomjegyzék

1. **A Sportkoncepció szükségessége 3**

1.1. A sportkoncepció szabályozási keretei 3

1.2. A sportkoncepció általános alapelvei 5

1.3. A helyi önkormányzat alapelvei és fejlesztési irányelvei a sport területén 5

1. **Nevelési-oktatási intézmények testnevelése**  **6**

2.1. Óvodai testnevelés 6

2.2. Iskolai testnevelés 7

1. **Az egészségkárosultak és hátrányos helyzetűek sportja 8**
2. **Szabadidős sporttevékenységi formák 9**
3. **Sportegyesületek, sporttevékenységi formák 12**

5.1.Tiszavasvári Sportegyesület 13

5.2. Tiszavasvári Sportklub 16

5.3. Alkaloida ,,Lombik” Horgász Egyesület 16

5.4. Tiszavasvári Baráti Kör Egyesület 16

1. **Városi Sportlétesítmények feladatköre és fejlesztési irányelvei 17**

**Mellékletek**

1. számú melléklet (A városban található sportlétesítmények /szabadtéri/) 20

2. számú melléklet (A városban található sportlétesítmények /fedett/) 21

3. számú melléklet (Adatok a városról és a város sportéletéről) 22

Összeállította: Dampf-Kiss Brigitta

1. **A Sportkoncepció szükségessége**

A Magyarország Alaptörvényének 70/D §. (1) bekezdése alkotmányos jogként fogalmazza meg az ország területén élőknek a lehető legmagasabb szintű testi és lelki egészséghez való jogát. Ennek a jognak az érvényesülését szolgálja – többek között – a rendszeres testedzés biztosításának lehetősége.

Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 15. pontja **az önkormányzat feladata**ként határozza meg a helyi közügyek körében **a sport támogatását**. A sport társadalmi fontosságát napjainkban elsősorban a betegségek megelőzésében, az egészség megtartásában és helyreállításában betöltött pozitív szerepe igazolja, illetve egyre fontosabb a szerepe a lelki egészség megőrzésében, hiszen véd a depresszió ellen, valamint fejleszti az önbizalmat. Mivel a sportnak széles körű társadalmi és egészségügyi hatása van, ezért az önkormányzat szerepvállalása fontos a lakosság sportolásra való ösztönzésében.

A fent említett törvény azonban a támogatás módját, illetve mértékét nem szabályozza, ezért **az önkormányzat sajátos helyzetétől függ**, hogy a rendelkezésre álló forrásokból, **mennyit tud sportfinanszírozásra fordítani**. Ebből adódóan az önkormányzatnak saját magának kell előteremteni a sport támogatására az anyagi forrást, ezért fontos, hogy a város a rendelkezésre álló összeget a lehető leghatékonyabban használja fel. Ehhez viszont szükség van egy átfogó, hatékony sportkoncepcióra, mely markáns célokat fogalmaz meg.

Az Önkormányzat a Sportkoncepcióval szabályozza az elkövetkezendő évek legfontosabb tennivalóit, amelyeket anyagi lehetőségeinek függvényében maximális mértékben igyekszik véghezvinni. A koncepció célokat fogalmaz meg, és javaslatokat tesz az egyes feladatok még jobb ellátása, illetve az új ötletek megvalósíthatósága érdekében. Az elvégzendő munkák sok esetben egymásra épülnek, ezért csak lépésről-lépésre kerülhet sor megvalósításukra

#### A Sportkoncepció szabályozási keretei

A sportkoncepció megalkotása során figyelembe vett legfontosabb jogszabályi rendelkezések:

* Magyarország Alaptörvénye*,* melynek a XX. cikke rendelkezik a sporthoz való állampolgári jogról: *,,(1) Mindenkinek joga van a testi és lelki egészséghez”*
* Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 15. pontjaa helyben biztosítható közfeladatok körében ellátandó helyi önkormányzati feladatok, a helyi közügyek között nevesíti a sportot.
* a köznevelésről szóló 2011. évi CXC. törvény 46. § (3) bekezdésének b) *pontja* szerint a gyermeknek, a tanulóknak joga, hogy nevelési, illetőleg a nevelési-oktatási intézményben biztonságosan és egészséges környezetben neveljék és oktassák: a szabadidő, a testmozgás beépítésével, sportolási lehetőség biztosításával életkorának és fejlettségének megfelelően alakítsák ki iskolai tanulmányi rendjét.
* a sportról szóló 2004. évi I. törvény 55. §-a meghatározza a helyi önkormányzatok feladatait:

*,,(1) A települési önkormányzat – figyelemmel a sport hosszú távú fejlesztési koncepciójára –:*

*a) meghatározza a helyi sportfejlesztési koncepciót, és gondoskodik annak megvalósításáról,*

*b) az a) pontban foglalt célkitűzéseivel összhangban együttműködik a helyi sportszervezetekkel, sportszövetségekkel,*

*c) fenntartja és működteti a tulajdonát képező sportlétesítményeket,*

*d) megteremti az önkormányzati iskolai testnevelés és sporttevékenység gyakorlásának feltételeit.”*

*,,(2) A települési önkormányzat az (1) bekezdésben foglaltakon kívül – a köznevelésről szóló törvényben meghatározottak szerint – biztosítja az önkormányzati iskolai sportkörök működéséhez, vagy az ezek feladatait ellátó diáksport-egyesületek feladatainak zavartalan ellátásához szükséges feltételeket."*

*,,(6) Az e törvényben meghatározott feladatai alapján a tízezernél több lakosú helyi önkormányzatok rendeletben állapítják meg a helyi adottságoknak megfelelően a sporttal kapcsolatos részletes feladatokat és kötelezettségeket, valamint a költségvetésükből a sportra fordítandó összeget.”*

* Az országgyűlés 2007-ben fogadta el a „Sport XXI. Nemzeti Sportstratégia 2007-2020”című programot, amiben az önkormányzatok feladatai közé sorolja:
* *a sportlétesítmények működtetését*
* *a hátrányos helyzetű csoportok felzárkóztatását, az esélyegyenlőség kialakítását*
* *a szabadidősport szervezését*
* *a sport pénzügyi, tárgyi, személyi feltételrendszerének biztosítását*
* *hazai és nemzetközi sportesemények rendezésének támogatását*
* *figyelmet kell fordítani az iskolai és iskolán kívüli sportra*
* *versenysport fejlesztésénél figyelembe kell venni a helyi tradíciókat, értékeket*
* Az Európai Sport Charta alapelvei közül az 1. cikkelyben megfogalmazottakat célszerű figyelembe venni:

*„A sport az emberi fejlődés fontos tényezője, ezért támogatása és fejlesztése érdekében a kormánynak minden szükséges intézkedést meg kell tenniük abból a célból, hogy e charta előírásait, a Sport Etikai Kódexében lefektetett elvekkel összhangban alkalmazzák a következők szerint:*

1. *Minden egyén számára lehetővé kell tenni a sportolást:*
2. *Valamennyi fiatal számára lehetőséget kell biztosítani a testnevelési oktatásban való részvételre és arra, hogy az alapvető sportképességekre szert tehessen;*
3. *Mindenki számára biztosítani kell biztonságos és egészséges környezetben a sportolási és rekreációs lehetőséget; és együttműködésben a megfelelő sportszervezetekkel:*
4. *Amennyiben kívánja és rendelkezik az ahhoz szükséges képességekkel, mindenki számára biztosítani kell a lehetőséget sportteljesítményének javításához, egyéni teljesítménye maximum szintjének eléréséhez, és/vagy a társadalmi elismerés kivívásához;*
5. *Védeni és fejleszteni kell a sport erkölcsi és etikai alapjait, a spottevékenységekben részt vevő emberi méltóságát és biztonságát, megvédve a sportot és a sportolókat minden politikai, kereskedelmi, pénzügyi manipulációtól, megalázó és méltóságot sértő gyakorlattól, a doppingszerek használatától, valamit a szexuális jellegű visszaélésektől, különösen, ami a gyermekek, a fiatalok és a nők zaklatását illeti.”*

### Sportkoncepció általános alapelvei

A sportkoncepciójának alapját képező szempontok:

* az óvodai és az iskolai nevelés személyi- és tárgyi feltételeinek javítását, a fiatalok egészségtudatosabb nevelését,
* a lakosság testedzéshez való jogának, a szabadidő hasznos eltöltésének minél szélesebb körű lehetőségének megteremtését,
* a város tulajdonában lévő sportlétesítmények a mai gazdasági élet igényeinek megfelelő hasznosítását, fejlesztését,
* esélyegyenlőség biztosítását a sport területén is,
* város gazdasági, finanszírozási lehetőségeit,
* valamit az infrastrukturális lehetőségeket.

## A helyi önkormányzat alapelvei és fejlesztési irányelvei a sport területén

A fejlett, ésszerűen működő sportszféra egyszerre feltétele és eredménye a jóléti, polgári társadalom kiépülésének. Az a társdalom tud igazán virágozni, amelynek tagjai többségükben egészségesek, fizikailag és mentálisan életerősek. Nő a társadalom teherbíró képessége, a munkaintenzitás, a hatékonyság és társadalmi szinten csökkennek az egészségügyi kiadások. Az anyagiakban megtestesülő előnyökön túl javulhat az életminőség, jobb lesz a társadalom közérzete.

Az alapcél megvalósításának középpontjába az iskolai testnevelést és a szabadidősportot kell helyezni. Az iskolai testnevelés órákon és a tanórán kívüli foglalkozásokon kell rászoktatni a fiatalokat, hogy igényük legyen természetes mozgásszükségleteik kielégítésére, kialakuljon náluk az aktív mozgás iránt való igény. A szabadidősport lehetővé tétele pedig elengedhetetlen feltétele egy egészséges, teherbíró társadalomnak. A továbbhaladáshoz, fejlődéshez feltétlenül szükséges a sportolási lehetőségek szélesítése mellett a meglévő sportlétesítmények felújítása, folyamatos karbantartása, illetve bővítése.

Tiszavasvári Város Önkormányzata az intézményekkel, sportegyesülettel és civil szervezetekkel közösen kiemelt figyelmet fordít a város sportéletének fellendítésére, azért, hogy minél szélesebb korosztályban meghozza a lakosság kedvét a sport iránt, és hogy az egészségtudatos élet még jobban előtérbe kerüljön. Az önkormányzat a költségvetésében minden évben **működési támogatást nyújt** a sportegyesületek részére, **és** mind emellett anyagi helyzetétől függően igyekszik **önerőt biztosítani** a Társasági Adókedvezmény sporttámogatási rendszer által nyújtott támogatási lehetőségekhez. A Tiszavasvári Sportegyesület évek óta a társasági adóból kapható támogatás igénybevételével és az önkormányzat által biztosított önerőből újítja fel a sportlétesítményeket, melyhez leginkább a helyi cégek járulnak hozzá társasági adójuk felajánlásával. A **TAO támogatásokon** kívül az önkormányzat figyelemmel kíséri a sportfejlesztésekre vonatkozó egyéb **pályázati lehetőségeket**, melyeket próbál igénybe is venni.

Jövőbeni feladatok:

* Támogatni az óvodákban és iskolákban a testnevelés minőségi fejlesztését.
* Kimagasló hazai és nemzetközi eredményességet produkáló szakosztályok, csapatok, versenyzők támogatása.
* A kiemelkedő eredményeket elért sportolók és sportszakemberek elismerési rendszerének működtetése.
* A sportlétesítmények eredeti funkciójának megtartása, a más célra történő elidegenítés megakadályozása.
* Az oktatási intézmények fedett és szabadtéri sportlétesítményeinek tervszerű és fontossági sorrendet követő felújítása.
* A lakosság ösztönzése a sportolásra.
* Sportolási lehetőségek változatosabbá tétele annak érdekében, hogy minél több sportág gyakorlására legyen lehetőség.
* Fontos feladata Tiszavasvári Város Önkormányzatának, hogy továbbra is segítse szakmailag, erkölcsileg és nem utolsó sorban anyagilag a nevelési-oktatási intézmények, a sportegyesületek és szakosztályaik valamint az egészségkárosultak és hátrányos helyzetűek sportszakmai célkitűzéseit, terveit.

1. **Nevelési-oktatási intézmények testnevelése**

A sport jelentős szerepet tölt be az ifjúság erkölcsi-fizikai nevelésében, a személyiség formálásában. Az óvodai, iskolai testnevelés és sport szerves részét alkotja a magyar sportnak, a közoktatás- és sportpolitikának.

**Az egészségromlás megállítására** elsősorban **az ifjúság edzettségének fokozása** ad reális **lehetőséget.** A fiatalok rendszeres testedzését pedig ott indokolt megoldani, ahol:

* az ifjúság rendszeresen tartózkodik
* a dologi feltételek rendelkezésre állnak
* megfelelően képzett szakemberek vannak,

Ez a hely pedig az iskola, illetve a nevelési-, oktatási intézmények.

## Óvodai testnevelés

Tiszavasváriban található óvodák:

|  |  |  |
| --- | --- | --- |
| **1.Tiszavasvári Egyesített Óvodai Intézmény** | **Lurkó-Kuckó Óvoda** | 4440 Tiszavasvári, Egység út. 6. |
| **Fülemüle Zöld Óvoda** | 4440 Tiszavasvári, Ifjúság utca 8. |
| **Minimanó Óvoda** | 4440 Tiszavasvári, Vasvári Pál utca 87/A |
| **Varázsceruza Óvoda** | 4440 Tiszavasvári, Gombás András utca 8. |
| **2.Magyarországi Magiszter Alapítvány** |  | 4440 Tiszavasvári, Petőfi Sándor utca 4. |
|  | 4440 Tiszavasvári, Petőfi Sándor utca 24. |

A testnevelés és az egészséges életmódra nevelés kiemelt helyen áll az óvodai nevelési rendszerben. A szervezett és játékidőben végezhető testmozgás tárgyi feltételeinek megteremtésére nagy gondot fordítanak a Tiszavasvári Egyesített Óvodai Intézmény alkalmazottai és szülői közössége. A foglalkozások megszervezése kötött és kötetlen formában történik. A mindennapos testnevelés (egész napos nyitva-tartás esetén) keretében napi két alkalommal (reggeli előtt és déli alvás után) rövidebb idejű testmozgást tartanak az óvodapedagógusok az óvodásoknak, illetve ezen kívül testnevelés foglalkozáson is részt vesznek a gyerekek, hetente egyszer illetve kétszer, korcsoporttól függően.

Az óvodapedagógusok a gyermekek életkori sajátosságára építve az egész nevelési év folyamán igyekeznek minden lehetőséget kihasználni - a tornaszobában, a csoportszobában és a szabad levegőn - a játékos mozgásra. Különböző programok szervezésével próbálják a gyerekek érdeklődését felkelteni a sport iránt:

* úszótanfolyamok szervezése
* „Mozgás Határok Nélkül” című rendezvény szervezése
* óvodaközi sportversenyek szervezése
* mazsorett csoportok szervezése
* foci utánpótlás nevelés folytatása (Góliát Mc’Donalds).

A városban működő 4 óvodából 3-ban van tornaszoba. Az óvodák helyi körülményei, a zárt udvarok és az udvari játékeszközök lehetővé teszik a szabadban történő mozgás megszervezését. Az óvodák mozgásfejlesztő eszközökkel való ellátottsága megfelelőnek mondható.

Egyre több óvoda használja ki az oktatási intézmények közelségét, rendszeresen igénybe veszik szolgáltatásaikat, sportlétesítményeiket.

Az óvodák folyamatosan figyelemmel kísérik a pályázati lehetőségeket, ezzel igyekeznek a meglévő sporteszközeik minőségén, illetve mennyiségén is javítani. Lehetőség szerint sportszakmai továbbképzésen is részt vesznek.

***Fejlesztési irányelvek az óvodai testnevelés területén:***

* Tornaszoba kialakítása abban az óvodában, ahol jelenleg még nincs.
* Óvodai játszóterek felülvizsgálata és szükség szerinti fejújítása illetve bővítése a különböző mozgáselemek gyakorlása céljából.
* Sportcélú eszközök bővítése a mindennapi mozgásigény változatos módjának kielégítésének céljából.
* Varázsceruza Óvodában található pancsoló medence felújítása, a gyerekek vízhez szoktatása céljából.

## Iskolai testnevelés

Tiszavasvári iskolái:

|  |  |
| --- | --- |
| **Tiszavasvári Általános Iskola** | 4440 Tiszavasvári, Ifjúság út 8. |
|  | 4440 Tiszavasvári, Vasvári Pál út 97/A |
| **Nyíregyházi Szakképzési Centrum, Tiszavasvári Szakgimnáziuma, Szakközépiskolája és Kollégiuma** | 4440 Tiszavasvári, Petőfi út 1. |
| **Tiszavasvári Váci Mihály Gimnázium** | 4440 Tiszavasvári, Hétvezér út 19. |
| **Magiszter Alapítványi Iskola** | 4440 Tiszavasvári, Kossuth utca 76. |

Az iskolai testnevelés feladatának az aktív testmozgás biztosítása mellett az egyik legfontosabb **célja a tanulók minél nagyobb számának a sportba való bevonása**. A nemzeti köznevelésről szóló 2011. évi CXC. törvény egyik legfigyelemreméltóbb rendelkezése, hogy kötelezővé teszi a mindennapi testedzés feltételeinek megteremtését.

A nemzeti köznevelésről szóló 2011. évi CXC. Törvény 27. § 11. pontja elrendeli a mindennapos testnevelést legalább napi egy testnevelésóra keretében, melyből legfeljebb heti 2 óra tanításon kívüli sportfoglalkozások igazolásával kiváltható.

A tanórán kívüli foglalkozások formájukat tekintve többfélék lehetnek. Városunkban a sportegyesület és DSE által szervezett foglalkozásokat részesítik előnyben a gyerekek.

Az iskolai sport a nevelési-oktatási intézmény nappali tagozatán tanuló fiatalok önként vállalt tevékenysége, amely alapvetően szabadidőben (tanórán kívül), szervezett keretek között, többnyire az intézmények sportlétesítményében folyik.

A diáksport jól szervezett, hatékony és eredményes az általános iskolákban. Ezen iskolák tanulói aktívan vesznek részt az egymásra épülő diákolimpiai versenyeken, ahol különböző sportágakban tudják képviselni az iskolákat. Eredményes sportágaink: kézilabda, atlétika, labdarúgás, önvédelmi sportok. A városi utánpótlás nevelési program szervesen illeszkedik a város sportegyesületi életéhez, amely továbbfejleszthető.

Az úszásoktatási programok beindítása eltérő intézményeinkben, amelyek a tárgyi feltételek hiánya miatt időszakosak. A különböző sporttáborok rendszeres nyári elfoglaltságot biztosítanak a tehetségesebb tanulók részére, a finanszírozásukhoz több forrást szükséges bevonni, amely többlet szervezői igénybevételt jelent.

Az iskolai versenyeken a diákolimpiai sportágak mellett szabadidős sporttevékenységek is szerepelnek. A legnépszerűbb, legtöbb versenyzőt felvonultató sportág a kézilabda, a labdarúgás és az atlétika.

A versenysport és az utánpótlás-nevelés szoros összefüggésben van egymással. Az iskolai testnevelésre épülő, korszerű utánpótlás nevelés nélkül az élsport elképzelhetetlen, de az iskolákban a magas színvonalon végzett szakmai munka ellenére sem oldható meg a minőségi sport számára az utánpótlás-nevelés. A versenyző fiatalok felkészítése, versenyeztetése, a tehetségek gondozása ezért a városban működő sportegyesületekben folytatódik tovább annak érdekében, hogy a minőségi sportban megállják a helyüket.

### *Fejlesztési irányelvek az iskolai testnevelés területén:*

* Biztosítani kell a fiatalok számára az alapvető sportképességek fejlesztésének lehetőségét.
* A diákokat meg kell tanítani sportolni, hogy megismerve megszeressék azt, szokássá váljon náluk, s része legyen egyéni értékrendjüknek, mivel a sport az egészségmegőrzés kiemelt szerepe mellett erkölcsi, nevelő hatással is bír, a személyiséget öntudatlanul is formálja.
* Szükséges a nevelési-oktatási intézmények (óvodák, iskolák) szabadtéri, és fedett sportlétesítményeinek műszaki felmérését elvégezni, véleményezni azok műszaki állapotát és rangsort készítve elkezdeni a felújítást.
* Fel kell mérni a nevelési-oktatási intézmények sportszerellátottságát (mennyiség, minőség) és biztosítani szükséges a hiány pótlására az anyagi fedezetet.
* Tantervben nem szereplő sportágak népszerűsítése a tanórákon és a városi tömegsportrendezvényeken.
* Az oktatási intézmények és a sportegyesületek együttműködési nyilatkozatban rögzítsék részvételüket a helyi utánpótlás nevelésben való szerepvállalásukról.

# Az egészségkárosultak és hátrányos helyzetűek sportja

A sporttörvény 49. §-a az állam feladatai között említi a hátrányos helyzetű társadalmi csoportok és a fogyatékosok sportjának támogatását.

A testnevelés, a sport, a mozgás minden ember számára természetes és magától értetődő igény és cselekvés. **A fogyatékos emberek életében** – elméletileg – **a sportnak ugyanaz a szerepe**, **mint az épek esetében**: az egészség megőrzése, önmegvalósítás, sikerélmény, közösségi élet stb. Életükben ugyanúgy szerepelnie kell mindazoknak a tevékenységeknek, amelyek minden ember életében fontosak. Hiszen nekik ugyanúgy van mozgásigényük, mint ép társaiknak és ezt az igényüket ki kell elégíteni. Különbségek, illetve a fogyatékos sportolókkal kapcsolatos pozitív diszkriminációs szabályokat csak ott kell alkalmaznunk, ahol azt a fogyatékos sportolók érdekei megkívánják.

A sporttörvény szerint fogyatékos (77. §. e. pont) a mozgáskorlátozott, értelmi fogyatékos, siket, illetve nagyothalló, a szervátültetett, valamint a vak vagy gyengénlátó természetes személy.

Tiszavasváriban **a Kornisné Liptay Elza Szociális és Gyermekjóléti Központ** Vasvári Pál 87. szám alatt lévő székhelye lakhatást biztosít idős és fogyatékos embereknek. Mivel az intézményben nagy számban vannak jelen **mozgásukban korlátozott emberek**, ezért az intézmény 2015-ben pályázatot nyújtott be a Szerencsejáték Nonprofit Kft. Alapítványához, azzal a céllal, hogy az intézmény lakói egészségügyi állapotuknak és életkoruknak megfelelő biztonságos és szakszerű eszközök segítségével tudják állóképességüket, erőnlétüket, mobilitásukat növelni. A sikeres elbírálásnak köszönhetően az intézmény gyógytornászainak javaslata alapján megvásárlásra került **a „forgó-centrum”, egyszemélyes kézi pedál, a kétszemélyes thai-chi kerék, illetve** kialakításra került **a „mezítlábas sétálóudvar”** is, melyek a kar, a váll, valamint a felsőtest szinte valamennyi izmának erősítését teszik lehetővé. A sporteszközök, melyek összesített ára 1 598 525 Ft, egy erre a célra kialakított gumiborításos sportpályán kerültek kihelyezésre. Az eszközöket az intézmény lakói csak felügyelet mellett használhatnak.

Tiszavasváriban azonban sok hátrányos helyzetben lévő család és gyermek is van, akik legnagyobb része a Magiszter Alapítványi Iskola és Óvoda tanulója, ezért az Alapítvány által működtetett Oktatási Intézmény vezetője és az Alapítvány vezetője között született egy **megállapodás**, mely alapján a Tiszavasvári Sport Klub lehetőséget biztosít kizárólag az intézményben tanuló halmozottan hátrányos helyzetű fiatalok számára a rendszeres versenyszerű sportolására. A megállapodás megkötésének köszönhetően a Sport Klub részese lett egy komplex felzárkóztatási programnak, mely programban **a sportszakemberek és pedagógusok a sporton keresztül ismertetik meg a tanulókkal a követendő társadalmi normákat, magatartási, viselkedési szabályokat**. A sportversenyeken való részvétellel pedig segítik az őket ért társadalmi megkülönböztetés miatti kirekesztés csökkentését, az esélyegyenlőség megteremtését.

***Fejlesztési irányelv:***

* halmozottan hátrányos gyerekek számára focipálya kialakítása a Széles út környékén

# Szabadidős sporttevékenységi formák

Az egészséges életmód tömeges elterjesztése, az egészségtudatos magatartás, a rekreáció és a sportolás ösztönzése a településeken az egyik legfőbb feladat. Meg kell teremteni annak feltételét, hogy minél többen érezzenek belső késztetést testmozgás, a sport iránt. Olyan rétegeknek is biztosítani kell a részvétel lehetőségét, akik nem tudnak fizetőképes kereslettel megjelenni a sportpiacon. Családi sport- és szabadidős programokkal kell ösztönözni a tudatformálást. Lehetővé kell tenni valamennyi életszakaszban a sportolást.

Tovább kell népszerűsíteni városunkban a különböző sportágakat, pl.:, tenisz, asztalitenisz, vízilabda, görkorcsolya-gördeszka, kerékpár, sakk, tollaslabda, futás, nordic walking. illetve törekedni kell az újonnan kialakult sportágak űzéséhez szükséges feltételek kialakítására, és arra, hogy minden korosztály találjon lehetőséget a városban a sportolásra.

A város vezetői azon fáradoznak, hogy minél többen felelősséget érezzenek saját lelki, szellemi, testi egészségükért, és ezért hajlandók legyenek tenni is. **Az Önkormányzat** ugyanúgy, mint ahogyan eddig is, továbbra is próbál **minél több anyagi forrást biztosítani a város sportéletének fejlesztésére**. **Sportegyesülettel, civil szervezetekkel összefogva,** illetve pályázati források figyelemmel kísérésével arra törekszenek, hogy a Tiszavasváriban közkedvelt sportok követői számára **megfelelő helyet és feltételeket** **teremtsen** annak érdekében, hogy minél szélesebb sportolói kör találjon helyet itt magának az általa kedvelt sport gyakorlásához.

Tiszavasváriban viszonylag sok lehetőség van a lakosság számára, hogy szabadidejüket sportolással tölthessék.

A futás kedvelői előszeretettel használják a ,,Kistérségi komplex turisztikai fejlesztési program” keretében elkészült **bitumenes futópályát** a Csónakázó-tó körül. A pályázat keretében 18.500.000 Ft-ból egy 5.327 m2-es szabadidőpark létesült, padokkal, filagóriákkal, szemétgyűjtő edényekkel, és a részleges kivilágítás is elvégzésre került. Mivel a városban elég sok a verseny- illetve hobbifutó, ezért a pálya télen és nyáron is igénybe van véve.

A tó körüli pálya mellett azonban a Tiszavasvári Általános Iskolában lévő **salakpálya** is közkedvelt a futást kedvelők körében. Ide inkább fiatal korosztály jár sportolni, ugyanis 2011-ben közel 19 millió forintot nyert pályázat keretéből, melyet a Tiszavasvári Diáksport Egyesület nyújtott be a LEADER közösséghez ,,Szabadidő hasznos eltöltésére alkalmas terület kialakítása” címmel egy szabadtéri **kondicionáló park** épült az iskolaudvaron. A tiszavasvári lakosság előszeretettel sportol az iskolaudvaron, hiszen a salakpálya mellett, a kondicionáló park is díjmentesen, bármikor és bárki számára elérhető. A salakpályát sok hobbi futó veszi igénybe, beleértve az idősebbeket is, míg a testedzést inkább csak a fiatalok részesítik előnyben.

Mivel a tenisz is közkedvelt sportnak számít Tiszavasváriban, így a Tiszavasvári központjában kiépített **műanyag borítású** **teniszpályát** bérleti díj ellenében bárki használhatja.

Ezenkívül van még egy **műanyag borítású teniszpálya** Tiszavasvári ,,Gyári lakótelepnek’’ nevezett területén, mely elavult állapota miatt azonban felújításra szorulna, így a lakosság körében már nem olyan közkedvelt, mint korábban volt.

A műanyag borítású teniszpályák mellet **egy salakos teniszpályával** is rendelkezik Tiszavasvári. A tenisz szakosztály 2013. évben saját költségből alakította ki a pályát a Tiszavasvári Általános Iskola sportudvarán. Ezt követően az Iskola és a Tenisz Szakosztály között bérleti szerződés jött létre, amiben rögzítették, hogy a Tenisz Szakosztály által elvégeztetett beruházás költsége a bérleti díjba beszámításra kerül, így a Tenisz Szakosztály 2019. október 31. napjáig díjmentesen használhatja a pályát, tanítási napokon délután 4 óra után, valamint hétköznap és nyári szünetben bármikor.

A kosárlabda iránt érdeklődők számára is van lehetőség Tiszavasváriban a gyakorlásra. Tiszavasvári Gyári lakótelepén található egy **kosárlabda pálya** is, mely a Kosárlabda szakosztály használatában van, azonban felújításra szorulna. Elavult állapota miatt a lakosság nem használja. A Tiszavasvári Általános Iskolában azonban szívesen kosaraznak a fiatalok szabadidejükben, hiszen ott van egy kosárpalánk, ahol gyakorolhatják a hálóba dobást.

A labdarúgás fiatal kedvelői szívesen használják iskolaidőn kívül a központi iskola **focipályáját,** hiszen aziskolaudvar bárki számára, bármikor elérhető.

Mivel a labdarúgás Tiszavasváriban nagy szenvedélynek örvend a lakosság körében, a Tiszavasvári Sport Klub 2018-ban benevezett a Megyei Öregfiúk labdarugó bajnokságba, mellyel lehetőséget akartak adni azoknak a városban élő és sportot szerető középkorú férfiak számára, akik szívesen töltik labdarúgással a szabadidejüket.

Mivel tiszavasvári önkormányzata, egyesületei és intézményei időt és energiát fordítanak a lakosság sporttal kapcsolatos igényeinek felmérésére és ezáltal bővítésére. 2018. novemberében a Tiszavasvári Sport Klub a társasági adókedvezmény sporttámogatási programjának (továbbiakban: TAO) keretében közel 30.000.000 Ft-ból **két streetball pálya** került kiépítésre a városban, melyek az önkormányzat tulajdonát képezik, működtetőjük azonban a Városi Kincstár. Tiszavasvári Város Önkormányzata és Tiszavasvári Sport Klub Sportszervezet között létrejött megállapodás alapján 5 évig biztosítja a sportszervezet számára, hogy meghatározott időben kosárlabdaedzésekre használhassa a pályákat.

A sport, a mozgás azonban mint tudjuk, nem csak felnőttkorban, hanem már gyerekkorban is meghatározó, és a gyerekeket illetően a szülők feladata, hogy a televízió előtt eltöltött idő helyett a szabad levegőre invitálják gyermekeiket, ahol a mozgás örömében részük lehet. Tiszavasváriban hat játszótér áll a lakosság rendelkezésére, melyek vagy teljes egészében vagy részben már felújításra kerültek:

* Kelp Ilona utcai játszótér (2287/12 hrsz.)
* Vasvári Pál utcai játszótér (821 hrsz.)
* Krúdy Gyula utcai játszótér (2123/106 hrsz.)
* Vízmű utcai játszótér (584 hrsz.)
* Ifjúság utcai játszótér (2775/1 hrsz.)
* Dr. Lévai Sándor utcai játszótér (1679/1 hrsz.)

Tiszavasváriban is megfigyelhető a lakosság egy szűkebb részének fokozatosan növekvő érdeklődése a testedzés egyes divatos formáinak szolgáltatásszerű igénybevételére, hiszen manapság egyre inkább előtérbe került az egészséges életre való nevelés, odafigyelés. Városunkban kettő magántulajdonban lévő konditerem áll a lakosság rendelkezésére, ahol akár személyi edző segítéségével formálhatják alakjukat.

* Hop Gym (Adria utca 8.)
* Pál Fittness (Szabadság tér 1)

Az edzőtermeken kívül a városközpontban lévő Találkozások Háza is helyet biztosít

a különböző sportfoglalkozások megszervezésére. Mivel a lakosság igényt tart ezekre a foglalkozásokra, főként a téli időszakban, amikor a szabadidősportok inkább háttérbe szorulnak, ezért a Találkozások Háza is közkedveltnek számít a hobbisportolók között. Választható edzésformák között szerepel **a spinning, gerinctorna, aerobic, kempo, zumba, street dance, vagy az Y2K tánccsoport próbája**, melyek heti rendszerességgel vannak tartva.

Tiszavasváriban mindezen sportok mellett a horgászat is évről-évre nagyobb teret hódit, ugyanis a helyi városlakók már több mint 10 %-a űzi ezt a sportot. A helyben található **Kacsás tó**, melyet az Alkaloida ,,Lombik” Horgász Egyesület vállalkozókkal közösen üzemeltet, lehetőséget biztosít a horgászok számára, hogy szabadidejüket az általuk kedvelt sporttal tölthessék. Az Alkaloida ,,Lombik” Horgász Egyesület tagjainak száma folyamatosan bővül, mivel ez egy olyan sport, ami széles társadalmi réteg számára elérhető, és egyben környezetbarát, természetszeretetre nevelő tevékenységi forma is. A horgászatnak nagy jelentősége van a gyermekek nevelése szempontjából is. Ezért a Horgász Egyesület 2016-ban együttműködési megállapodást kötött a Tiszavasvári Általános Iskolával, abból a célból kifolyólag, hogy szakköri foglalkozásokat tartson a horgászat iránt érdeklődő gyerekeknek.

***Fejlesztési irányelvek a szabadidős tevékenység területén:***

* ,,Görland” Extrém sportpálya felújítása, hiszen a városban a görkorcsolya közkedvelt a fiatalok körében, ezért igény lenne a pálya használatára.

A Sportcsarnok melletti területen helyezkedett el a „Görland” extrém sportpálya, mely 2017-ben szétszedésre került. Ennek fő indoka az volt, hogy az extrém pálya olyan mértékben elhasználódott, megrongálódott az évek során, hogy erősen balesetveszélyessé vált, a felújítása azonban több millió Ft-ba kerülne az önkormányzatnak, melyre anyagi fedezetet ez idáig nem tudott biztosítani. 2018. évben egy folyamatban lévő nyertes pályázat kapcsán úgy tűnik sikerül a pálya felújítása és újbóli kihelyezése.

* A gyári lakótelepi szabadtéri pályák, grundok, játszóterek állapotának felmérése, korszerűsítése.
* A Wesselényi utcai teniszpálya fűtésének kialakítása illetve fedetté tétele. A jobb kihasználtság érdekében kosárpalánk valamit labdaadagoló beszerzése, bográcsozó, grillező kialakítása.
* Fedett tanuszoda építése és ezzel együtt az úszás oktatás városi szintű megszervezése

A kormány 2014-ben döntött a mindennapos testnevelés infrastrukturális feltételeinek biztosítása érdekében a Nemzeti Köznevelési Infrastruktúra Programról (TTT), amelynek keretében országszerte épülnek vagy újulnak meg tornatermek, tanuszodák és komplett iskolák. A Programnak köszönhetően Tiszavasváriban tanuszoda építésére kerül sor az úszásoktatás elősegítése, illetve az iskolai keretek között szervezett úszásoktatás kiszolgálása céljából. Városunk a Program második ütemezésébe került be, 2017. évben, és tervek szerint az elkészült tanuszodát a iskolások mihamarabb igénybe is vehetik.

* Íjász pálya kialakítása, ugyanis városi szinten ez a sport nagyon közkedvelt.
* Interaktív játszópark kialakítása, mely minden korosztálynak mozgási lehetőséget kínál.
* Tiszavasvári-Tiszalök között futópálya kialakítása, hiszen jelenleg a két település közötti kerékpárút van igénybe véve erre a célra, azonban a betonon való futás nem tesz jót a bokának.
* Betonból készült sakk asztal megépítése az önkormányzattal szemben lévő parkban az idősebb korosztály számára.
* Fallabda pálya kialakítása.
* Bowlingpálya építése, mely minden korosztály számára elérhető lenne.
* Városi Sportcsarnok sportfelszerelésének illetve az épületben elérhető sportolási lehetőségek bővítése
* Baba-mama játszótér kialakítása, mely a szülők és a gyerekek számára közösen használható játszótéri eszközöket tartalmaz.
* Lovas rendezvények felélesztése és a lovaglás népszerűsítése, hiszen a testmozgás mellett a lóval való kapcsolattartásnak számos kedvező élettani illetve pozitív pszichés hatása is van. Tiszavasváriban évek óta működik lovarda, mely versenyző fiatalokat is oktat.

# Sportegyesületek, sporttevékenységi formák

A sportról szóló 2004. évi I. törvény II. fejezetének 15.§ (1.) bekezdése szerint a sportszervezeteknek négy típusa van: a sportegyesület, a sportvállalkozás, sportiskola valamint az utánpótlás-nevelés fejlesztését végző alapítvány. A törvény 16.§-ának 2. bekezdése szerint ,,*a sportegyesület a magyar sport hagyományos szervezeti alapegysége, a versenysport, a tehetséggondozás, az utánpótlás-nevelés és a szabadidősport műhelye*”, melyek önálló civil szervezetként tevékenykednek.

A sportról szóló törvényben a települési önkormányzatok számára a meghatározott és ajánlott feladatok között a versenysport tevékenység nem szerepel. E terület azonban a városmarketing, a szórakoztatás, a diák- és szabadidősportra gyakorolt pozitív hatása miatt alapvető jelentőségű. Ezért biztosít városunk bizonyos mértékű támogatást sportegyesületei számára.

A helyi sportegyesületek támogatását a Képviselő-testület a költségvetési rendeletében rögzíti. Az egyesületek támogatásának meghatározása az előző évi szakmai beszámolók, a kialakított szempontrendszer és az illetékes szakbizottság véleménye alapján a Képviselő-testület hatásköre.

A versenysport működtetéséhez külső anyagi támogatás szerzése minden egyesület érdeke a színvonalas szakmai munka szinten tartása érdekében.

A támogatás meghatározásához az alábbi szempontrendszert figyelembe véve végzi a Képviselő-testület:

1. csak nyilvántartásba vett, Tiszavasváriban működő és városi illetékességű, adószámmal rendelkező sportszervezetek részesülhetnek támogatásban,
2. a támogatás célja, hogy teljesítményorientált jellege mellett érvényesüljenek a városi sportpolitika célkitűzései,
3. a sportág közkedveltsége,
4. a városon belüli tradíciói,
5. eredményessége,
6. az utánpótlás bázis megléte és nagysága,
7. a technikai feltételek megléte és minősége.

Az egyesületek a megítélt önkormányzati támogatás, a pályázati források és a szponzoroktól kapott támogatás alapján az általuk működtetett sportágak terén a személyi, tárgyi és pénzügyi feltételek figyelembevételével vállalják a legmagasabb szintű versenyeztetést.

Amennyiben az egyesületek szakosztályai ez utóbbi feltételnek nem tesznek eleget, úgy az önkormányzati támogatás megoszlása módosulhat.

Az a sportág, amely a biztosított személyi, tárgyi és pénzügyi feltételektől elvárható versenyzési szinttől magasabban teljesít (magasabb osztályba jut), ott a működéséhez szükséges plussz források pályázati vagy szponzori támogatásból biztosíthatóak.

# 

# Tiszavasvári Sportegyesület

A 2004. évi I. törvény a sportról részletesen meghatározza a sportszervezetek jogállását a II. fejezetben. A II. fejezeten belül pedig a sportegyesületek jogállását, működését, szervezeti alapegységeit a 16. -17. §-ban.

A Tiszavasvári Sportegyesület 1999. augusztusában alakult újjá. Legfőbb célként a város fiataljainak egészséges életmódra történő nevelését, szabadidősport szervezését, és lehetőségeihez mérten a versenysportban való aktív részvételt tűzte ki. Az utánpótlás nevelés kiemelt helyen szerepel minden szakosztály munkájában, melynek eredményeképpen több mint 300 fiatal sportol az egyesület keretei között. Az egyesület jelenleg 7 szakosztállyal működik. A sportegyesületet támogatja Tiszavasvári Város Önkormányzata, ezáltal az Egyesület folyamatosan biztosítja a működés személyi, tárgyi feltételeit.

A szakosztályok céljait, fejlesztési irányelveit a következő pontok tartalmazzák részletesen.

## Labdarúgó szakosztály

|  |  |
| --- | --- |
| Csoportok: |  |
| felnőtt labdarugó csapat | megyei I. |
| ifjúsági labdarugó csapat | megyei I. |
| serdülő labdarugó csapat | megyei területi |
| utánpótlás korosztály | megyei területi |

Célok:

* Szervezett versenyeztetés felnőtt és korosztályos bajnokságokban (megyei bajnokság)
* cél az osztályon belüli eredményes szereplés
* A felnőtt csapat rendszeres részvétele a Magyar Kupa küzdelmeiben.
* Versenyeztetésen kívül: szervezett tornákon, felkészülési tornákon való részvétel területi, megyei, esetleg országos szinten. Saját labdarúgó események rendezése. Területi, városkörzeti tornák szervezése, bekapcsolódás az országos rendezvényekre (strandfoci).
* A tárgyi feltételek folyamatos biztosítása:
  + sportfelszerelések biztosítása, tisztítás tárolás,
  + kiegészítő eszközök beszerzése, pótlása.
* Személyi feltételek biztosítása igazolt versenyzők és edzők alkalmazásával.

Kiemelt feladat az utánpótlás nevelés, tömeg és iskolai sport támogatása.

## Kézilabda szakosztály

|  |  |
| --- | --- |
| Csoportok: |  |
| felnőtt kézilabda csapat | NB II. |
| ifjúsági kézilabda csapat | Ifjúsági III. osztály Észak-Kelet |
| női kézilabda csapat | megyei I. |
| utánpótlás csapatok |  |

Célok:

* Részvétel szervezett formában a felnőtt és korosztályos bajnokságokban.
* az osztályban maradás, valamint a Magyar Kupában való eredményes részvétel, és a kézilabda sportcsoportok eredményes szereplése a diákolimpia rendszerben.
* Versenyeztetésen kívül: felkészülési tornákon való eredményes részvétel megyei, illetve országos szinten.
* Saját kézilabda események rendezése.
* Bekapcsolódás az országos rendezvényekbe (strandkézilabda).
* Tárgyi feltételek biztosítása sportfelszerelések beszerzése, tisztítása, kiegészítő eszközök vásárlása által.
* Személyi feltételek biztosítása igazolt versenyzők és edzők által.

## Sakk szakosztály

Célok:

* folyamatos részvétel az NB Barcza csoportjában.
* A városban lakó fiatalok minél nagyobb számú bevonása a sakkéletbe.
* Az oktatási intézményekben a sakkozás népszerűsítése.
* Bajnokságon kívüli versenyeken való eredményes szereplés (megyei és országos szinten).
* Szponzorok, támogatók bevonása anyagi feltételeink javítása céljából.

## Szektorlabda (asztali labdarúgás) szakosztály

2001-ben csatlakoztak a Tiszavasvári Sport Egyesülethez. Az évek folyamán számos nemzetközi sikert értek el.

Célok:

* NB I-ben való eredményes szereplés (csapat és egyéni),
* a nemzetközi szinten elért eredmények megtartása,
* utánpótlás nevelés (minél több Tiszavasvári fiatallal, megismertetni megszerettetni a sportágat).

## Karate szakosztály

Több évtizedes múltra tekint vissza a karate sport városunkban. Rendszeres résztvevői a területi és országos versenyeknek, ami a jövőben szintén terveik között szerepel.

Célok:

* az utánpótlás nevelés kiszélesítése,
* tanórán kívüli mozgáslehetőség biztosítása,
* nem aktív versenyzők részére tömegsport napok szervezése,
* területi és országos diákolimpia megszervezése,
* a versenysport minőségi szintre való emelése,
* a válogatott keret versenyzőinek segítése,
* önvédelmi oktatás nők részére

## Íjász szakosztály

Nagy figyelmet és energiát szeretnének fordítani a sportág népszerűsítésére, a tömegsport bázis fejlesztésére, versenyek, klubrendezvények és iskolai programok szervezésére, amelyek keretében ép és sérült embereket egyaránt bevonnának az íjászat sportba. Szükségesnek tartják az utánpótlás nevelés erősítését. Terveik között szerepel a ma népszerű íjászati formák palettájának bővítése (*pálya íjászat és terepíjászat*)

Az íjászat technikai sport, amely körültekintő szervezés mellett a biztos balesetvédelmi környezet megteremtését igényli. A szakosztály rendelkezik a szükséges szakismerettel, tapasztalattal a feltételek humán erőforrásának biztosításához.

Tiszavasvári város felkerülhet a MISZ által támogatott versenyek közé ez által a város image erősödhet. A tömegbázis esősorban fiatalokkal bővülhet. A versenyekből bevételre tehet szert a szakosztály, mely fedezheti a következő versenyek költségeit és a szakosztály éves kiadásainak egy részét is. Éves szinten több versenyt is tudnának rendezni szabadtéren és a közönségcsalogatóbb teremben is (sportcsarnok). Így a tömegbázis szélesítése, utánpótlás biztosítása és az íjászat népszerűsítése is könnyebb lenne. A diáksport kibővülhet az íjászattal.

Célok:

* Régiós versenyeken való eredményes részvétel
* Fedett edzési lehetőség megteremtése egész évben
* Tárgyi feltételek biztosítása sportfelszerelések beszerzése, tisztítása, kiegészítő eszközök vásárlása által:
* Tároló/raktározó helyiség bővítése
* Biztonságtechnikai háttér megteremtése (vesszőfogók, jelölő táblák stb.)
* Az érdeklődők, kezdő sortolók számára alapfelszerelés biztosítása az edzéseken
* Szükséges technikai háttér megteremtése (2D, 3D célok vásárlása, lőlapok stb.)
* Továbbképzéseken való részvétel (bíró, biztonsági szakember)
* Versenyekre a rendezési költségek, díjak és szállítás költségeinek biztosítása
* A szakosztály versenyzőinek anyagi támogatása (nevezési díj, útiköltség, szállásdíj)

## Tenisz szakosztály

Célok:

* Minél több versenyen való részvétel
* Tárgyi feltételek biztosítása sportfelszerelések beszerzése, kiegészítő eszközök vásárlása által.
* Az oktatási intézményekben a teniszezés népszerűsítése.
* utánpótlás nevelés (minél több Tiszavasvári fiatallal, megismertetni megszerettetni a sportágat).
* Szponzorok, támogatók bevonása anyagi feltételeink javítása céljából.
* Pályák rendszeres karbantartása, felújítása

## Tiszavasvári Sport Klub

A Sport Klub 2007-től kezdte meg hivatalos működését.

Célok:

* Az amatőr labdarúgás felkarolása, játék lehetőség biztosítása a Megyei bajnokság alsó osztályában.

Szakosztályai:

1. Labdarúgó szakosztály
2. Kosárlabda szakosztály

# Alkaloida „Lombik” Horgász Egyesület

Vállalkozókkal együttműködve üzemeltetik egyesületük horgásztavát, a Kacsás tavat, ahol tagjaik és a vendég horgászok kulturált körülmények között horgászhatnak. Tagjainak létszáma meghaladja a 670 főt.

Célok:

* a Kacsás tó bővítése egy új tóval, az elnádasodott rész kotrással való rendbetételével
* új többfunkciós halőrház építése (közösségi helyiség, szálláshelyek)
* vezetékes ivóvíz és szennyvíz beköttetése
* gyermek horgászok számának növelése az iskolai szakkörök útján kezdve a tóparti foglalkozásokig (szükséges hozzá a tóparton egy megfelelő közösségi helyiség)
* több napos horgásztáborok szervezése gyermekeknek
* az ifi horgászok létszámának növelése, kulturált szórakozásuk megvalósítása
* családi összejövetelek, versenyek szervezése
* játszótér kialakítása a kisebb gyerekek lekötésére, családbaráttá téve a létesítményt
* rendszeres és bőséges haltelepítés
* horgászturizmus fejlesztése
  1. **Tiszavasvári Olimpiai Baráti Kör**

Az egyesület 2015. január 9-én alakult meg, 22 lelkes sportbarátból. Az egyesület célja, hogy a térségben olimpiai mozgalom és eszme hirdetésével, népszerűsítésével segítse a Magyar Olimpiai Akadémia feladatainak megvalósítását.

Az egyesület feladatai, melyek megvalósítása pártolótagok és szponzorok közreműködésével és pályázatok készítésével

* Olimpikonok meghívása Tiszavasváriba
* Olimpiai és sporttörténeti kiállítások rendezése
* Kutatómunka szervezése különös tekintettel Tiszavasvári sport múltjára
* Vetélkedők rendezése
* Tanulmányok és szakmai utak szervezése

A feladatokat pártolótagok és szponzorok közreműködésével, valamint pályázatok benyújtásával igyekeznek megvalósítani. Az egyesület 2017. évben létrehozott egy **sportmúzeumot**, ami Szabolcs-Szatmár-Bereg megyében az első sportmúzeum. A múzeumban különböző ereklyék vannak kiállítva, melyek felajánlások által kerültek a múzeumba.

1. **A Városi Sportlétesítmények feladatköre és fejlesztési irányelvei**

Az alábbi önkormányzati fenntartású, de a Városi Kincstár üzemeltetésében álló tiszavasvári sportlétesítmények, fontos és meghatározó szerepet játszanak a város életében:

* Városi Sportcsarnok, Sporttelep (4440 Tiszavasvári, Petőfi út 1-3.)
* Városi Sportpálya (4440 Tiszavasvári, Fehértói utca 2/b.)
* Teniszpálya (4440 Tiszavasvári, Wesselényi utca 2.)
* Teniszpálya (4440 Tiszavasvári, Gyári lakótelep)
* Streetballpálya (4440 Tiszavasvári, Gyári lakótelep)

**Városi Sportcsarnok:**

Városunkban **a legnagyobb sportlétesítmény a Városi Sportcsarnok**. A létesítmény irányítását, működésének szervezését sportkoordinátor végzi. Az intézmény sok sportlehetőséget rejt magában, melyek a város sportéletén lendíteni tudnak, és ezeket igyekezni kell mind az óvodáknak, iskoláknak, mind pedig a lakosságnak ki is használni.

A Városi Sportcsarnok **edzéslehetőséget biztosít a helyi sportegyesület szakosztályainak**, valamint itt kerülnek megrendezésre a férfi kézilabda Nemzeti Bajnokság felnőtt és junior, továbbá a Szabolcs-Szatmár-Bereg megyei női bajnokság felnőtt hazai fordulói. Ezenkívül szervezi és koordinálja a diáksport, a szabadidő- és tömegsport eseményeket, rendezvényeket, mint például:

* + Diákolimpia selejtezőinek, térségi- és megyei fordulóinak lebonyolítása
  + Óvodai játékos sportversenyek helyi- és területi fordulóinak lebonyolítása
  + Utánpótlás korú sportolók régiós csoportok versenyeinek lebonyolítása

Az edzések mellet a Nyíregyházi Szakképzési Centrum Tiszavasvári Szakgimnáziuma, Szakközépiskolája és Kollégiuma **itt tartja** a diákjainak **a testnevelés óráit**. A sportjellegű tevékenységeken kívül helyszínt biztosít még a helyi és a külső üzleti- és kulturális programok, helyi vállalatok sportnapja, koncertek, találkozók, kongresszusok, bemutatók, szakkiállítások, céges rendezvények, fórumok, szalagavató, ballagás, pályaválasztási kiállítás, játszóház, szakmák éjszakája rendezvényeknek.

Tiszavasvári sportéletében a kézilabda és a labdarúgás a legerősebbek, ezért a sportcsarnokban elsőbbséget élveznek a kézilabda mérkőzések. A létesítmény [www.varosisportcsarnok.hu](http://www.varosisportcsarnok.hu) című honlapján egy folyamatosan frissülő rendezvénynaptár tájékoztatja a látogatókat a megtartásra kerülő programokról. Ez és még további más módon közzétett tájékoztatók hirdethetnék a megrendezésre kerülő programjainkat, hogy minél szélesebb körben látogathassák azokat a környező településekről is. A Városi Sportcsarnokban ugyanis egy pezsgő sportélet, és mozgásgazdag közösségi lét kialakítása lenne a cél.

2012-ben TAO támogatásokból a Sportcsarnok és a focipálya is megújult. A sportcsarnokban felújításra kerültek az öltözők, a játéktér padlózata, részlegesen a tető is megújult, valamint sor került a lámpatestek, nyílászárók cseréjére. Mindezek mellett kamerarendszer került kiépítésre illetve az eredményjelző cseréje is megvalósult. A focipályát illetően szintén 2012 óta megtörtént a betonkerítést javítása, az öltözők felújítása, a fűtéskorszerűsítés, eredményjelző telepítése, labdafogó hálók építése, lelátó felújítása és befedése, parkoló aszfaltozása illetve a védő korlát javítása.

***Fejlesztési irányelvek:***

* Tömegsport, versenysport, diáksport események kezdeményezése és megvalósítása a kistérség településeivel közösen.
* A TAO által biztosított forrás segítségével további korszerűsítések, fejlesztések, állagmegóvás
* Együttműködés a sporttal foglalkozó szervezetekkel
* A szakszövetségekkel együttműködve éves versenysport és szabadidősport naptár összeállítása és közzététele
* Nemzetközi sportkapcsolatok kiépítése
* Sportszakember képzése
* A sportorvosi tevékenység támogatása, közreműködés és részvétel az egészséges életmóddal összefüggő felvilágosító tevékenységben
* Az alábbi sportcélú fejlesztések megvalósítása:
* bowlingpálya kialakítása
* extrém sportpálya építése
* rekortán futókör kialakítása
* squash-pálya építése
* workout gyakorlópálya kialakítása
* Szilárd burkolatú parkolók bővítése
* A csarnokot körülvevő kerítés felújítása
* Megközelíthetőségének könnyebb megoldása érdekében útjavítás szükséges
* Free wifi zóna kialakítása
* Facsemeték ültetése a környező területen
* Az alábbi sportcélú rendezvényekszervezése:
* egészségnapok, előadások az egészséges táplálkozás, testedzés témakörében
* a nyári szünidőben sportcélú táborok, foglalkozások szervezése napközis jelleggel
* sportágválasztó nap (különböző sportágak bemutatása az óvodás és kisiskolás korosztályoknak)
* kistérségi többpróba verseny családok bevonásával
* sakkverseny
* teremfoci torna (régiós, megyei, országos)
* „lovas” és „kutyás” rendezvény, bemutató terápiás céllal a fogyatékkal élők számára
* határon túli magyarok foci- vagy kézitorna
* Hétvégi sportszakkörök, foglalkozások szervezése

**Városi Sportpálya:**

A Városi Sportpálya rendezvényeit, kihasználtságát a Tiszavasvári Sportegyesület szervezi. Tiszavasvári Város Önkormányzata használati szerződéssel biztosítja ezt az Egyesület részére. A Városi Kincstár a karbantartást, üzemeltetést végzi. Mint ahogyan eddig is, továbbra is TAO fejlesztésekből próbálja a város a sporttelepet fejleszteni.

**Salakpálya:**

A Sportcsarnok mellett található egy salakpálya, mely azonban jelenleg nincs használva. Használatára felmerült ötlet:

* 3 egymás melletti salakos teniszpálya kialakítása, mely lehetőséget biztosítana a Tiszavasvári Tenisz Szakosztály részére versenyek megtartására

**Teniszpálya** (Wesselényi utca 1.):

A városközpontban található műanyag borítású teniszpálya egy 2014. évben elnyert ÉAOP-5.1.1/D-12-2013-0004 kódszámú „*Funkcióbővítő integrált települési fejlesztések Tiszavasváriban*” című pályázat keretében valósult meg. Az önkormányzati fenntartású, de a Városi Kincstár által működtetett teniszpálya 2015. október 29. napja óta rendelkezik jogerős használatbavételi engedéllyel. A Lakótelepi teniszpályával ellentétben **itt kulturált öltöző, mosdó és zuhanyozási lehetőség áll rendelkezésre** a sportolók részére, továbbá igény szerint a Városi Kincstár ingyenesen biztosít a játékhoz eszközöket (teniszütő, teniszlabda). A pályát, mely díjmentesen az intézmények rendelkezésére áll, például versenyek lebonyolítása esetén, térítési díj ellenében azonban bárki igénybe veheti, aki szívesen teniszezik szabadidejében.

**Teniszpálya** (Gyári lakótelep):

Ezt a teniszpályát az Alkaloida Vegyészeti Gyár építette. Jelenleg a Tiszavasvári Sportegyesület tenisz szakosztálya használja, viszont elavult állapota miatt felújításra szorulna. A teniszpálya felújítására, mely 2007-ben az önkormányzat tulajdonába került, 2009. évben az önkormányzat pályázatot nyújtott be, ez azonban nem nyert támogatást.

**Streetball pálya** (Gyári lakótelep):

Mivel tiszavasvári önkormányzata, egyesületei és intézményei időt és energiát fordítanak a lakosság sporttal kapcsolatos igényeinek felmérésére és ezáltal bővítésére. 2018. novemberében a Tiszavasvári Sport Klub a társasági adókedvezmény sporttámogatási programjának (továbbiakban: TAO) keretében közel 30.000.000 Ft-ból **két streetball pálya** került kiépítésre a városban, melyek az önkormányzat tulajdonát képezik, működtetőjük azonban a Városi Kincstár. Tiszavasvári Város Önkormányzata és Tiszavasvári Sport Klub Sportszervezet között létrejött megállapodás alapján 5 évig biztosítja a sportszervezet számára, hogy meghatározott időben kosárlabdaedzésekre használhassa a pályákat.

### 1. sz. melléklet

**A városban található sportlétesítmények**

|  |  |  |  |  |
| --- | --- | --- | --- | --- |
| **Létesítmény kimutatás** | **Száma** | **Állaga százalékban** |  |  |
|  |  | | | |
| **Szabadtéri sportlétesítményei*:*** |  | | | |
|  |  |  |  |  |
| * + 1. *kézilabda pálya:* |  |  |  |  |
| - aszfalt borítású (Tisz. Ált. Isk.: Ifjúság u., Vasvári Pál u.) | 2 |  |  |  |
| * aszfalt borítású (Városi Sporttelep és Magiszter Alap. Isk.) | 3 |  |  |  |
| * műanyag borítás (Tiszavasvári Ált Isk.) | 1 |  |  |  |
| 1. *röplabda pálya:* |  |  |  |  |
| - aszfalt borítású (Tiszavasvári. Ált. Isk.) | 1 |  |  |  |
| - homok borítású (Tiszavasvári Strandfürdő és Ifjúsági tábor) | 2 |  |  |  |
| 1. *kosárlabda pálya:* |  | h |  |  |
| - aszfalt (Magiszter Alap. Isk. és Gyári lakótelep) | 2 |  |  |  |
| - műanyag borítású (Gyári lakótelep) | 2 |  |  |  |
| 1. *labdarúgó pálya:* |  |  |  |  |
| - füves (Városi Sporttelep) | 2 |  |  |  |
| - salakos (Városi Sportközpont) | 1 |  |  |  |
| 1. *tenisz pálya:* |  |  |  |  |
| - műanyag borítású (Gyári lakótelep és Wesselényi utca 1.) | 2 |  |  |  |
| - salakos (Tisz. Ált. Isk.) | 1 |  |  |  |
| 1. *strand:* |  |  |  |  |
| - úszómedence (Tiszavasvári Strandfürdő) | 1 |  |  |  |
| - tanmedence (Tiszavasvári Strandfürdő) | 1 |  |  |  |
| 1. *egyéb itt fel nem sorolt szabadtéri létesítmények:* |  |  |  |  |
| - atlétika gyakorló, salakos (Tiszavasvári. Ált Isk.) | 1 |  |  |  |
| - kondipark (Tiszavasvári. Ált Isk.) | 1 |  |  |  |
| - horgásztó | 1 |  |  |  |
| - csónakázótó | 1 |  |  |  |
| - csónakázótó körüli futópálya | 1 |  |  |  |

### 2. sz. melléklet

**A városban található sportlétesítmények**

|  |  |  |  |  |
| --- | --- | --- | --- | --- |
| **Létesítmény kimutatás** | **Száma** | **Állaga százalékban** |  |  |
| ***Fedett sportlétesítményeinek*** ***:*** |  |  |  |  |
| - nézőtérrel ellátott sportcsarnok és tornaterem  (Városi Sportközpont) | 1 |  |  |  |
| - tornaterem (Váci M. Gimn.) | 1 |  |  |  |
| - tornaterem (Tiszavasvári. Ált. Isk.) | 1 |  |  |  |
| - tornaterem (Magiszter. Alap. Isk.) | 1 |  |  |  |
| - tornaterem (Vasvári P. Ált. Isk.) | 1 |  |  |  |
| - tornaszoba (Egyesített Óvodai Intézmény) | 3 |  |  |  |
| - tornaszoba (Tiszavasvári. Ált. Isk.) | 2 |  |  |  |
| - tornaszoba (Magiszter Alap. Óvoda) | 1 |  |  |  |
| - kondicionálóterem (Váci M. Gimn.) | 1 |  |  |  |
| - kondicionálóterem (Nyír. Szakkép. Centrum, Tiszavasvári SZSZK) | 1 |  |  |  |
| - kondicionálóterem (Találkozások Háza, magántulajdon) | 1 |  |  |  |
| - kondicionálóterem (Adria utca, magántulajdon) | 1 |  |  |  |

### 

### 3. sz. melléklet

**Adatok a városról és a város sportéletéről**

|  |  |  |
| --- | --- | --- |
| 1. | Az állandó lakosság száma | 13.784 |
| 2. | Óvodák száma | 5 (1) |
| 3. | Óvodások létszáma | 550 |
| 4. | Alapfokú oktatási intézmények száma | 3 (1) |
| 5. | Alapfokú oktatási intézményben tanulók száma | 1.255 fő |
| 6. | Középfokú oktatási intézmények száma | 2 |
| 7. | Középfokú oktatási intézményben tanulók száma | 1005 |
| 8. | Iskolai sportkörök és DSE-k száma | 3 sportegyesület  1 sportkör |
| 9. | ISK- ban DSE-ben tag diáksportolók száma | + 600 |
| 10. | A sportegyesületek száma | 3 |
| 11. | A sportegyesületek tagjainak összlétszáma (vagy becsült összlétszáma) | 500 (+ 670 horgász) |
| 12. | A magyar bajnokságban szereplő felnőtt csapatok száma (NB I., OB I., NB I/B., NB II., OB II., NB III.) | 1 NB II. férfi kézilabda  1 NB Barcza sakk  1 OB I. szektorlabda |